รองนายกรัฐมนตรีและรัฐมนตรีว่าการกระทรวงกลาโหม ยืนยัน งบประมาณกองทัพมีความจำเป็นทั้งมิติดูแลประชาชนและการป้องกันประเทศ ย้ำเป็นการของบประมาณตามปกติ
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวกรณีที่เครื่องบิน C-130 ที่นายกรัฐมนตรีใช้เดินทางลงพื้นที่จังหวัดสุราษฎร์ธานีและกระบี่วานนี้ (21 ก.พ. 2562) เกิดขัดข้องว่า เจ้าหน้าที่ได้มีการตรวจสอบความพร้อมก่อนออกปฏิบัติงานอยู่แล้ว แต่ทั้งนี้เนื่องจากเป็นเครื่องเก่าจึงอาจเกิดขัดข้อง        ส่วนจะนำมาหักล้างกับกรณีที่ บางพรรคการเมืองเสนอปรับลดงบประมาณของกองทัพได้หรือไม่นั้น รองนายกรัฐมนตรี กล่าวว่างบประมาณในส่วนของกระทรวงกลาโหมยังคงมีความจำเป็นเพราะต้องนำมาใช้ในส่วนที่เกี่ยวข้องกับประชาชนด้วย รวมถึงใช้ในการป้องกันประเทศ จึงขอให้ได้นำ ประเด็นเหล่านี้กลับไปพิจารณาด้วย    รองนายกรัฐมนตรีและรัฐมนตรีว่าการกระทรวงกลาโหม กล่าวว่าการของบประมาณในส่วนของกองทัพนั้นเป็นการของบประมาณตามปกติ